**N Á R O D N Á R A D A S L O V E N S K E J R E P U B L I K Y**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Číslo:

**N á v r h**

poslancov Národnej rady Slovenskej republiky

**Júliusa Brocku a Alojza Přidala**

**n a  v y d a n i e**

zákona, ktorým sa mení a dopĺňa zákon č. 595/2003 Z. z. o dani z príjmov a o zmene a doplnení niektorých zákonov v znení neskorších predpisov

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Návrh na uznesenie:

Národná rada Slovenskej republiky

**schvaľuje**

návrh poslancov Národnej rady Slovenskej republiky na vydanie zákona,

ktorým sa mení a dopĺňa zákon č. 595/2003

Z. z. o dani z príjmov a o zmene a doplnení

niektorých zákonov v znení neskorších

predpisov.

**Bratislava február 2015**

**NÁRODNÁ RADA SLOVENSKEJ REPUBLIKY**

**VI. volebné obdobie**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Návrh**

**Zákon**

**z ............... 2015,**

**ktorým sa mení a dopĺňa zákon č. 595/2003 Z. z. o dani z príjmov v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

Zákon č. 595/2003 Z. z. o dani z príjmov v znení zákona č. 191/2004 Z. z., zákona č. 177/2004 Z. z., zákona č. 391/2004 Z. z., zákona č. 538/2004 Z. z., zákona č. 539/2004 Z. z., zákona č. 43/2004 Z. z., zákona č. 659/2004 Z. z., zákona č. 68/2005 Z. z., zákona č. 659/2004 Z. z., zákona č. 314/2005 Z .z., zákona č. 314/2005 Z. z., zákona č. 534/2005 Z. z., zákona č. 534/2005 Z. z., zákona č. 660/2005 Z. z., zákona č. 659/2004 Z. z., zákona č. 534/2005 Z. z., zákona č. 688/2006 Z. z., zákona č. 688/2006 Z. z., zákona č. 76/2007 Z. z., zákona č. 688/2006 Z. z., zákona č. 209/2007 Z. z., zákona č. 519/2007 Z. z., zákona č. 561/2007 Z. z., zákona č. 621/2007 Z. z., zákona č. 653/2007 Z. z., zákona č. 168/2008 Z. z., zákona č. 514/2008 Z. z., zákona č. 530/2007 Z. z., zákona č. 621/2007 Z. z., zákona č. 465/2008 Z. z., zákona č. 563/2008 Z. z., zákona č. 567/2008 Z. z., zákona č. 60/2009 Z. z., zákona č. 184/2009 Z. z., zákona č. 185/2009 Z. z., zákona č. 504/2009 Z. z., zákona č. 563/2009 Z. z., zákona č. 374/2010 Z. z., zákona č. 504/2009 Z. z., zákona č. 548/2010 Z. z., zákona č. 129/2011 Z. z., zákona č. 231/2011 Z. z., zákona č. 250/2011 Z. z., zákona č. 362/2011 Z. z., zákona č. 406/2011 Z. z., zákona č. 331/2011 Z. z., zákona č. 548/2011 Z. z., zákona č. 69/2012 Z. z., zákona č. 188/2012 Z. z., zákona č. 189/2012 Z. z., zákona č. 252/2012 Z. z., zákona č. 288/2012 Z. z., zákona č. 395/2012 Z.z., zákona č. 70/2013 Z.z., zákona č. 135/2013 Z.z., zákona č. 463/2013 Z.z., zákona č. 333/2014 Z.z. a zákona č. 180/2014 Z.z. sa mení a dopĺňa takto:

1. V § 11, Nezdaniteľné časti základu dane, sa vypúšťa odsek 4.

2. V § 11, Nezdaniteľné časti základu dane, doplniť za odsek 3 nový odsek 4 nasledovného znenia:

„(4) Suma nezdaniteľnej časti základu dane vypočítaná podľa odseku 2,3 sa zvyšuje o 1200 € na každé nezaopatrené dieťa žijúce s daňovníkom v domácnosti“.

Ostatné odseky sa prečíslujú.

**Čl. II**

Tento zákon nadobúda účinnosť 1.júna 2015.

**DôvODOVÁ SPRÁVA**

1. **Všeobecná časť**

Predkladaný návrh novely zákona č. 595/2003 Z.z. o dani z príjmov reaguje na nepriaznivú sociálnu situáciu časti rodín s deťmi a tiež na snahy vlády poskytovať efektívnejšiu podporu rodinám s deťmi, s prihliadnutím na nepriaznivý demografický vývoj v SR.

V čase obmedzených verejných zdrojov z dôvodu finančnej krízy, vysokej nezamestnanosti a vysokých nákladov sociálnej politiky štátu sa nepriama podpora rodín s deťmi prostredníctvom daňových opatrení ukazuje ako efektívnejšia forma pomoci, v porovnaní s priamou podporou prostredníctvom rôznych príspevkov a dávok. Nepriama podpora prostredníctvom daňovej legislatívy motivuje k zodpovednejšiemu správaniu jednotlivcov, pomáha vymaniť sa z „pasce chudoby“ a nedá sa zneužívať v porovnaní s jestvujúcim systémom štátnej sociálnej podpory a pomoci. Štát dnes takto kompenzuje rodinám s deťmi zvýšené výdavky prostredníctvom nezdaniteľnej časti základu dane na daňovníka, nezdaniteľnej časti základu dane na manželku a daňovým bonusom na dieťa. Z dôvodu zvýšenia sociálnej súdržnosti a posilnenia zásluhovosti aktívnych rodičov /ktorí majú deti a zároveň sa snažia uživiť ich svojou prácou/ sa javí ako nevyhnutné prepojiť nezdaniteľné minimum s počtom nezaopatrených detí v rodine.

Z uvedených dôvodov navrhujeme zvýšiť sumu nezdaniteľnej časti základu dane u daňovníka v závislosti od počtu nezaopatrených detí v rodine, konkrétne o 1200 € na každé dieťa, čo predstavuje zníženie daňovej povinnosti o cca 20 € mesačne na jedno nezaopatrené dieťa.

Návrh čiastočne odstraňuje znevýhodnenie aktívnych rodičov viacdetných rodín - pri súčasnom nastavení priebežného dôchodkového piliera - keď sa ich zamestnané deti viac solidarizujú s inými ako vlastnými rodičmi.

Napriek tomu, že vláda a osobitne jej predseda deklarovali verejnosti, že verejné financie sa nebudú konsolidovať na úkor nízkopríjmových resp. chudobných domácností, v roku 2014 výrazne obmedzila uplatnenie nezdaniteľnej časti základu dane na manželku, ktorá žije s daňovníkom v spoločnej domácnosti a stará sa o nezaopatrené deti, a tým znížila takýmto rodinám príjem / a zvýšila daň z príjmu/ až o cca 60 € mesačne.

Návrh novely zákona o dani z príjmov reaguje na vzniknutú nepriaznivú sociálnu situáciu časti rodín s deťmi tak, že vypúšťa príslušné ustanovenie z § 11 a ruší dnes platné obmedzenie daňovej úľavy na manželku /manžela/.

Navrhovaná právna úprava je v súlade s ústavou SR, ústavnými zákonmi a inými zákonmi, medzinárodnými zmluvami a inými medzinárodnými dokumentmi, ktorými je Slovenská republika viazaná.

Prijatie novely uvedeného zákona bude mať dopad na štátny rozpočet i na verejné financie, pretože sa ním v štartovacej fáze znižuje daňové zaťaženie niektorých rodín s deťmi a tým i príjmy štátneho rozpočtu. Jeho presnú výšku nie je možné teraz špecifikovať. Výsledný efekt z tejto motivačnej legislatívnej zmeny, v spojení s vládou predloženými zmenami v systéme štátnej sociálnej podpory a pomoci, bude pozitívny. Rovnako bude mať pozitívny vplyv na zamestnanosť.

Zrušenie obmedzenia daňovej úľavy na manželku bude mať dopad na štátny rozpočet cca 5 mil. €, taký bol vládou predpokladaný prínos pre ŠR pri zavedení tohto obmedzenia.

1. **Osobitná časť**

**Čl. I**

K bodu 1:

Navrhuje sa vypustiť príslušné ustanovenie z § 11 a zrušiť tým dnes platné obmedzenie daňovej úľavy na manželku /manžela/.

K bodu 2:

V § 11 sa znižuje daňové zaťaženie rodín s deťmi tak, že sa suma nezdaniteľnej časti základu dane daňovníka zvyšuje o 1200 € na každé nezaopatrené dieťa, ktoré žije v domácnosti s daňovníkom.

**K čl. II:**

Účinnosť zákona sa navrhuje od 1.júna 2015.

**DOLOŽKA ZLUČITEĽNOSTI**

**Návrhu zákona s právom Európskych spoločenstiev a právom Európskej únie**

**1. Predkladateľ právneho predpisu:**

Poslanci Národnej rady Slovenskej republiky.

**2. Názov právneho predpisu:**

Návrh zákona, ktorým sa mení a dopĺňa zákon č. 595/2003 Z. z. o dani z príjmov a o zmene a doplnení niektorých zákonov v znení neskorších predpisov.

**3. Problematika návrhu právneho predpisu:**

a) nie je upravená v práve Európskych spoločenstiev

b) nie je upravená v práve Európskej únie

c) nie je upravená v judikatúre Súdneho dvora Európskych spoločenstiev ani v judikatúre Súdu prvého stupňa

**4. Záväzky Slovenskej republiky vo vzťahu k Európskym spoločenstvám a Európskej únii:**

bezpredmetné

**5. Stupeň zlučiteľnosti návrhu právneho predpisu s právom Európskych spoločenstiev a Európskej únie:**

bezpredmetné